b'\n_START_ARTICLE_\nFredrik Karlstr\xc3\xb6m (j\xc3\xa4\xc3\xa4kiekkoilija)\n_START_SECTION_\nSeuraura\n_START_PARAGRAPH_\nKarlstr\xc3\xb6m on Tr\xc3\xa5ngsunds IF:n kasvatti. H\xc3\xa4nen is\xc3\xa4ns\xc3\xa4 Kent valmensi Fredriki\xc3\xa4 seuran J18-junioreissa kaudella 2012\xe2\x80\x932013. Karlstr\xc3\xb6m debytoi samalla kaudella vain 14-15-vuotiaana Tr\xc3\xa5ngsundin miesten joukkueessa Ruotsin nelj\xc3\xa4nneksi korkeimmalla sarjatasolla maan II-divisioonassa. Kaudella 2013\xe2\x80\x932014 h\xc3\xa4n jatkoi is\xc3\xa4ns\xc3\xa4 valmennuksessa IFK T\xc3\xa4byn U16-junioreissa. Karlstr\xc3\xb6m pelasi osan kaudestaan my\xc3\xb6s seuran J18-junioreissa, joita h\xc3\xa4n oli nostamassa kauden p\xc3\xa4\xc3\xa4tteeksi J18 Elitiin._NEWLINE_Kaudeksi 2014\xe2\x80\x932015 Karlstr\xc3\xb6m siirtyi AIK IF:n J18-junioreihin. H\xc3\xa4n voitti J18 Elitiss\xc3\xa4 joukkueen sis\xc3\xa4isen pistep\xc3\xb6rssin tehoilla 18+26=44. Karlstr\xc3\xb6m sijoittui lukemalla +34 koko sarjan tehotilastossa toiseksi edell\xc3\xa4\xc3\xa4n vain Lule\xc3\xa5 HF:n Viktor Grahn. Kaudella 2015\xe2\x80\x932016 h\xc3\xa4n oli 13 osumallaan AIK:n kolmanneksi paras maalintekij\xc3\xa4 Emil Leijonin kanssa. Pudotuspeleiss\xc3\xa4 Karlstr\xc3\xb6m jakoi viidell\xc3\xa4 osumallaan joukkueen sis\xc3\xa4isen maalip\xc3\xb6rssin voiton Max Lindholmin kanssa. H\xc3\xa4n voitti my\xc3\xb6s AIK:n sis\xc3\xa4isen tehotilaston lukemalla +11. 17-vuotias Karlstr\xc3\xb6m debytoi kauden aikana my\xc3\xb6s seuran miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa h\xc3\xa4n pelasi kaksi runkosarjaottelua._NEWLINE_Dallas Stars varasi Karlstr\xc3\xb6min kolmannella kierroksella 90. pelaajana NHL:n varaustilaisuudessa 2016. Kausi 2016\xe2\x80\x932017 oli h\xc3\xa4nelle ensimm\xc3\xa4inen kokonainen miesten peleiss\xc3\xa4: Karlstr\xc3\xb6m teki AIK:ssa 45 runkosarjaottelussa tehot 9+15=24 ja seitsem\xc3\xa4ss\xc3\xa4 SHL:n nousukarsintasarjan ottelussa yhden maalin. H\xc3\xa4n vahvisti my\xc3\xb6s seuran J20-junioreita, jossa Karlstr\xc3\xb6m voitti J20 SuperElitin pronssia. _NEWLINE_Kaudeksi 2017\xe2\x80\x932018 Karlstr\xc3\xb6m siirtyi kaksivuotisella sopimuksella SHL-joukkue Link\xc3\xb6ping HC:hen. H\xc3\xa4n teki SHL-debyyttins\xc3\xa4 runkosarjan avauskierroksella 16. syyskuuta 2017 vieraissa F\xc3\xa4rjestad BK:ta vastaan. Karlstr\xc3\xb6m sai ottelussa j\xc3\xa4\xc3\xa4aikaa 6.11 minuuttia. H\xc3\xa4n ker\xc3\xa4si my\xc3\xb6s yhden kahden minuutin j\xc3\xa4\xc3\xa4hyn koukkaamisesta. SHL-uransa avausmaalin Karlstr\xc3\xb6m teki 24. lokakuuta 2017 vieraissa R\xc3\xb6gle BK:ta vastaan. Kaikkiaan h\xc3\xa4nen tulokaskautensa toi 35 runkosarjaottelussa tehot 2+3=5.\n_START_SECTION_\nMuuta\n_START_PARAGRAPH_\nKarlstr\xc3\xb6min is\xc3\xa4 Kent pelasi yhden Elitserien-ottelun AIK:ssa kaudella 1980\xe2\x80\x931981 ja h\xc3\xa4n on sittemmin pelannut ja valmentanut Ruotsin alemmissa sarjoissa. Fredrikin serkut Marcus ja David Karlstr\xc3\xb6m pelaavat my\xc3\xb6s j\xc3\xa4\xc3\xa4kiekkoa. Marcus pelaa puolustajana Allsvenskan-joukkue Tingsryds AIF:ss\xc3\xa4 ja h\xc3\xa4nell\xc3\xa4 on Winnipeg Jetsin NHL-varaus vuodelta 2013. David pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 AIK IF:n junioreissa.'